Ek wil die Februarie-reeks eindig met ’n gedagte uit Psalm 117. Dit is die kortste Psalm in die Bybel met slegs twee teksverse.
Geen sonde waaroor ons berou het, is te groot vir God om te vergewe nie. En geen stormwind wat jou lewe mag skud is ooit vir Hom te sterk om stil te maak nie – nie die dokter se diagnose nie, nie jou huweliksmaat se hunkering na iemand buite julle huwelik nie, nie eens jou kredietkaart wat so vêr in die rooi is dat jy wonder hoe jy nou aan die einde van die maand jou rekeninge gaan betaal nie.
Nee, niks is vir God te groot of te onbelangrik nie. Hy kan stééds genees. Hy kan stééds gebroke huwelike herstel. Hy kan stééds vir ons op vreemde maniere ’n finansiële (of watter ander deurbraak ons ook al mag benodig) bewerkstellig. Hoekom? Want sy liefde vir ons is sterk en aan sy trou is daar geen einde nie.
In verlede week het ’n vrou in Edinburg in Skotland skuld beken dat sy tydens ’n rusie ’n gedeelte van ’n man se tong afgebyt en op die grond gespoeg het. ’n Seemeeu het nie op hom laat wag nie. Die voël het die tong opgepik en daarmee weggevlieg! Die ergste is dat die twee mense mekaar voor die insident glad nie geken het nie. Hulle het in die straat verby mekaar gestap waarna ’n woordewisseling ontstaan het. Dit het in die “tongbyt-episode” geëindig.
In Matteus 5:9 sê Jesus: “Geseënd is die vredemakers, want hulle sal kinders van God genoem word.” Ook in die Spreuke 15:1 lees ons: “'n Sagte antwoord laat woede bedaar; 'n krenkende woord laat woede ontvlam.” En in Spreuke 16:32 staan geskryf: “'n Geduldige mens het meer waarde as 'n bedrewe vegter, 'n mens met selfbeheersing meer as iemand wat 'n stad inneem.”
Om vrede te maak, die ander wang te draai, te kies om nie aanstoot te neem nie en om konflik met ’n sagte woord te beëindig, maak jou nie ’n “swakkeling” nie. Dit demonstreer eerder hoe sterk jy is en dat die Heilige Gees in jou lewe teenwoordig is – selfbeheersing is immers ’n vrug van die gees.